La Policia Local forma a l’alumnat del CEIP Fernando de los Ríos en matèria d’educació viària
2025-07-24

La formació dels escolars de Burjassot és prioritària per a totes les àrees municipals i, una d’elles, la de seguretat ciutadana, encara més, perquè les xiquetes i els xiquets del municipi puguen realitzar els seus desplaçaments, ja siga com a vianants o en un vehicle, amb total seguretat.

Per a conscienciar-los de la importància de complir les normes de seguretat viària i, a l’una, veure en la Policia Local una figura fonamental per a la seua seguretat i confiança, agents de la Policia Local de Burjassot estan oferint xarrades sobre educació viària en els centres d’educació primària i secundària del municipi.

Aquests dies, efectius de la PLB han estat en el CEIP Fernando de los Ríos on, en la classe de tercer de primària, se’ls ha introduït en les normes més bàsiques com a vianants i viatgers, la importància de l’ús del cinturó de seguretat, dels sistemes de retenció infantil i el respecte a les lleis i senyals dels agents.

A més, amb aquestes activitats formatives, com s’ha assenyalat i com la Policia Local destaca, “s’aconsegueix un acostament i confiança dels més menuts amb la seua Policia Local”.